вицове за Животни
В едно древно царство някакъв сиромах гладувал заедно с цялото си семейство. Най-сетне му дошло до гуша и се решил на рискована хитрост.
Отишъл при злия цар и му рекъл:
- Ваше Величество, аз притежавам необикновена дарба! Мога да направя така, че любимият Ви мечок да проговори!
Владетелят се навъсил:
- Ти, да не си някой мошеник? Защото, ако е така - горчиво ще съжаляваш!
Беднякът обяснил:
- Няма такива неща, Ваше Величество! Обаче, тази дресировка ще ми отнеме цели две години. А през това време, аз няма да мога да ходя на нивата, а трябва да се занимавам само с любимото Ви животно. Та, мога ли да разчитам през този период - Вие да поемете моята издръжка и тази на семейството ми?
Царят се замислил и отговорил:
- Е, добре! Ето какво ще направим... В продължение на две години аз ще Ви гощавам и обличам богато и пребогато. Но ако след този срок, мечокът НЕ проговори - ще ти взема главата!
Сиромахът си отишъл вкъщи и разказал всичко на жена си. Тя се разтревожила:
- Защо така си излъгал царя?
Мъжът я утешил:
- Трай сега! Важното е, че си осигурихме прехрана за две години занапред!
Съпругата попитала напрегнато:
- А когато този срок мине?
Беднякът махнал с ръка:
- Еее, когато този срок мине, може да са се случили много неща. Може царят вече да не е жив. Може аз вече да не съм жив. А може пък, мечокът - случайно да проговори!